
KARIN BAINE

Kjærlighet på nytt nivå

Oversatt av Maja Langrusten


Karin Baine bor i Nord-Irland sammen med sin ektemann, to sønner og en enorm samling av notisbøker. Den store boksamlingen til moren og bestemoren vekket leselysten hennes og drømmen om å bli forfatter. Nå kan hun fortelle folk at hun har en ordentlig jobb!


Til Paddy, som aldri lar sannheten

komme i veien for en god fortelling xx


1

Den friske sjøluften luktet som frihet. Daisy gikk ut av bilen og trakk pusten dypt mens hun strakte på seg. Hun hadde forventet å nå fram til målet for reisen tre dager tidligere, men den som skulle ta over for henne på klinikken var blitt syk, og Daisy hadde gått med på å bli der litt lenger til de fant en ny erstatter. Det betydde at hun ikke fikk det planlagte avbrekket før hun skulle begynne i den nye jobben, og i dag måtte hun bare kaste seg ut i det.

Det hadde vært en lang kjøretur fra London, og utslitt som hun var, hadde hun bestemt seg for å dele opp reisen ved å overnatte på et motell framfor å risikere at hun sovnet bak rattet. Ettersom det hadde vært en spontan avgjørelse, hadde hun ikke rukket å informere klinikken om den forsinkede ankomsten, men hun ville uansett møte opp i tide til sin første arbeidsdag.

Alt slitet ville bli verdt det når hun fikk et sted å kalle sitt eget. Ikke bare skulle hun begynne i en ny stilling som fastlege i landsbyen Little Morton på sørkysten av England, men hun skulle også flytte inn i en liten engelsk hytte, komplett med en frodig hage. Det ville bli en helt annen verden i forhold til den travle og kvelende byen hun hadde jobbet i siden hun var ferdig utdannet. Men før hun kunne få nyte det nye livet på landet, måtte hun ta kontakt med legekontoret for å få et pass inn til landsbyen.

Det meste i Little Morton var privateid av den samme jarlen som hadde tildelt henne det stipendet som hjalp henne gjennom medisinstudiet og vekk fra den kontrollerende kjæresten hun hadde på det tidspunktet.

Etter at hun ble ferdig utdannet allmennpraktiserende lege, hadde hun jobbet hardt for å beholde friheten sin. Selv om de ikke hadde møttes ansikt til ansikt, hadde hun holdt kontakten med jarlen av Morton gjennom e-poster og videosamtaler. Og mens de andre forholdene hennes hadde vært korte og utilfredsstillende, hadde vennskapet deres vedvart. Den siste ekskjæresten, Ed, hadde kalt henne arbeidsnarkoman, og anklagd henne for å være ute av stand til å nyte livet. Og selv om hun ikke hadde sørget over tapet da forholdet tok slutt, hadde ordene hans blitt med henne videre.

Den tøffe fortiden hennes gjorde det vanskelig å stole nok på noen til å la et forhold bli seriøst, men hun lurte på om hun hadde latt det påvirke andre aspekter ved livet også. Etter hvert hadde hun begynt å se sannheten i ordene til Ed, og innsett at hun brukte veldig lite tid på seg selv. Det travle bylivet gjorde det mindre merkbart, men da hun tok en nærmere kikk, var det åpenbart at hun verken hadde noen nære venner eller røtter der. Det at hun ikke ʼhørte tilʼ et sted, gjorde henne bekymret for at hun en vakker dag ville angre på valgene hun hadde tatt i livet, og hun begynte å lengte etter noe nytt.

Da jarlen hadde fortalt henne at han skulle pensjonere seg og at klinikken hans hadde behov for en som henne, hadde Daisy tenkt at det var den perfekte mulighet for en ny begynnelse, så vel som endelig å få sjansen til å takke ham personlig. Dessverre var ankomsten hennes preget av tristhet, for bare et par uker før hun skulle flytte, fikk hun nyheten om at jarlen var død. De ville aldri få møtes likevel.

Landsbyen var like vakker som hun hadde forestilt seg. Sjarmerende gamle hus fulgte den brosteinslagte gaten helt ned til havet, og historiens gang hadde satt sitt preg på de hvitkalkete veggene og bindingsverket i tre. En kaskade av georginer og skjermliljer ønsket Daisy velkommen der de kom tumlende ut av hengepotter og blomsterkasser i et livlig utbrudd av lilla, rosa og fiolett.

Hun låste bilen og begynte å gå nedover den humpete veien. For å beholde landsbyens autentiske særpreg, var det visstnok bare fastboende som fikk lov til å kjøre forbi navneskiltet til landsbyen. Ettersom hun ikke hadde oppnådd status som lokal ennå, måtte hun hente en parkeringstillatelse på legekontoret.

Legekontoret var enkelt nok å finne. I bunnen av bakken sto et skilt som pekte mot den ombygde gamle skolebygningen med utsikt over havnen. Hun tenkte på de heldige barna som hadde gått på skole der en gang i tiden, og hvor fint de måtte ha hatt det nede i fjæra på solskinnsdager sånn som denne.

Som barn hadde hun gått glipp av slike ting som turer til stranden fordi stefaren lot være å inkludere henne i familieutflukter. Og selv om hun hadde deltatt i svømmetimene på skolen, hadde en episode i bassenget da hun fikk krampe i beinet og nesten druknet, gjort henne redd for vann.

Da hun kom fram til klinikken, dukket hun innunder det halvåpne gitteret og henvendte seg til den tilsynelatende trivelige kvinnen i resepsjonen. «Eunice? Hei, jeg er Daisy. Før jeg begynner på jobb, trenger jeg nøklene til hytten og et pass så jeg kan få bilen min inn og ut av landsbyen.»

Daisy hadde snakket med klinikkansvarlig på telefonen flere ganger, men dette var første gang de møttes ansikt til ansikt. Etter det hun var blitt fortalt, hadde Eunice vært jarlens høyre hånd på klinikken. Hun hadde til og med arrangert videosamtalene mellom Daisy og velgjøreren hennes, slik at de fikk se hverandre mens de snakket om alt fra kompliserte medisinske tilfeller de hadde jobbet med, til yndlingsprogrammet deres på tv. Det var Eunice som hadde foreslått online-intervjuet som sikret henne stillingen her i Little Morton, og Daisy var takknemlig for at hun i hvert fall kjente én person i landsbyen.

«Daisy? Vi forventet at du skulle komme i går.» Eunice skyndte seg rundt skrivepulten sin, og omfavnet Daisy i en vennlig klem.

«Ja, jeg beklager det. Jeg ble sittende fast i trafikken, og jeg var så sliten at jeg bestemte meg for at det var tryggere å sjekke inn på et motell for natten.»

«Ikke noe problem. Du er her nå, og jeg er sikker på at du har tid til en kopp te og en liten prat før vi åpner klinikken.» Hun tok tak i armen til Daisy og geleidet henne mot den bakre delen av bygningen.

«Jeg bør nok få pakket ut tingene mine …» begynte Daisy å protestere, men hun ble manøvrert ned i stol på personalrommet, og Eunice gikk straks i gang med å lage te.

«Det kan vente. Jeg er sikker på at du lengter etter en kopp, og jeg vil høre alt om deg. Jeg vet om stipendet, naturligvis. Daniel nevnte at du hadde en litt problematisk fortid, og at det var det som hadde peilet deg inn på medisinstudiet.» Eunice sto med ryggen mot Daisy mens hun helte vann i to kopper, og så derfor ikke hvordan øyenbrynene hennes skjøt i været.

Etter å ha bodd i byen hvor folk flest holdt seg for seg selv, var hun ikke forberedt på at noen skulle være så åpent nysgjerrig på privatlivet hennes. Men nå var hun på landet, og antok at hun pent måtte bli vant til at folk i dette sammensveisede lokalsamfunnet ville være interessert i bakgrunnen hennes. Selv om det ikke var det mest komfortable emnet for henne å snakke med andre om.

«Øhm … Ja. Jeg var i et vanskelig forhold. Aaron var … kontrollerende. Men jarlens stipend ga meg mulighet til å følge min egen sti.» Det føltes forvirrende å snakke om den smertefulle fortiden med en som praktisk talt var en fremmed, når hun vanligvis ikke pleide å åpne seg for noen, men hun skjønte allerede nå at Eunice var en vennlig sjel som bare ville at hun skulle føle seg som hjemme. Så kanskje det var empatien kvinnen utstrålte, som fikk henne til å fortelle mer.

«Du må ha vært en dyktig student selv før den tid, for i det hele tatt å komme inn på medisinstudiet.» Eunice ga Daisy en av koppene, og satte seg ned i stolen ved siden av hennes, klar for å høre resten av historien.

«Jeg var nok det da jeg var yngre.» Skolen hadde vært et trygt tilholdssted, det eneste stedet hun fikk ros for alt det harde arbeidet sitt. Resultatet var at hun ble en av toppelevene i klassen, men det førte bare til hån fra stefamilien, som ikke likte at hun ʼforsøkte å hevde segʼ. Til tross for de nedsettende kritikerne, hadde Daisy planlagt å begynne på medisinstudiet for å oppnå noe i livet. Men så møtte hun Aaron.

«Partneren min likte ikke at jeg skulle utdanne meg videre, fordi han foretrakk å ha meg hjemme i en mer ʼtradisjonellʼ rolle.» Som betydde at hun ble bundet til huset uten tillatelse til å gå ut uten ham, fordi han var overbevist om at hun kom til å være utro. Det var denne oppførselen som hadde fått henne til å stille spørsmål ved samlivet med Aaron, og hun innså at måten han behandlet henne på ikke hadde noe med kjærlighet å gjøre.

Og da kontrollen ble til vold, visste hun at det var på høy tid å komme seg vekk.

«Huffa meg. Jeg tror jeg kjenner til typen. Jeg har to døtre, og ikke alle mannfolkene de tok med hjem var ideelle, for å si det mildt. Takk og lov er de begge lykkelig gift nå, så jeg trenger ikke bekymre meg mer for dem i den sammenhengen.»

«Det er bra; det er ikke enkelt å finne den rette. Aaron visste ikke om det, men jeg deltok i en støttegruppe på nett for kvinner som var i en lignende situasjon. Det var der jeg lærte om stipendet til jarlen, og resten er historie.» Etter hvert som de ble bedre kjent, hadde Daisy delt noen av detaljene om bakgrunnen sin med jarlen. Hun ante ikke om han hadde fortalt deler av historien hennes til Eunice, men nå hjalp det dem med å knytte et vennskapsbånd. Daisy ville trenge alle de vennene hun kunne få nå som jarlen var borte.

«Han var svært glad i deg. Jeg tror han på en måte så på deg som datteren han aldri fikk.» Eunices blå øye ble fylt av tårer, og Daisy skjønte at de to også hadde hatt et spesielt forhold.

«Han var veldig snill. Et ekte forbilde for meg.» Før Daisy mottok den økonomiske støtten, hadde det ikke eksisterte noen oppmuntrende mannlig tilstedeværelse i livet hennes, og hun likte å tenke på jarlen som en surrogatfar. Hun skulle ønske hun hadde hatt ham under oppveksten, i stedet for den følelseskalde stefaren.

«Du og Thomas burde komme godt overens. Han er svært lik sin far: dyktig med pasientene og prioriterer alltid jobben. Jeg er sikker på at dere to har mye til felles. Han har også vært igjennom en del, og jeg tror han vil sette pris på litt selskap.»

«Jeg ser fram til å møte ham.» Det ville bli en forbindelse til jarlen, og Daisy håpte at de kanskje ville kunne gi hverandre litt trøst, siden begge to  sørget over det nylige tapet av en vidunderlig mann.

«Thomas arvet selvfølgelig sin fars tittel. Han er den nye jarlen vår nå.»

Daisy kunne ikke unngå å tenke at han hadde noen store sko å fylle.

«Takk for teen og praten, Eunice, men jeg burde virkelig komme meg av sted. Jeg har en travel dag foran meg.» Daisy reiste seg og helte den siste skvetten av te i vasken. Hun ville ikke gjøre en vane ut av å henge på personalrommet før et skift. Spesielt med tanke på hvor mye hun hadde å gjøre nå som hun lå tre dager bak tidsskjemaet.

Eunice trakk en konvolutt ut av lommen. «Ok, her er nøklene dine og passet. Bare vift med det foran bommen, så kan du komme og gå som du vil. Snart vil det føles som om du alltid har vært her.» Hun blunket til Daisy.

«Forhåpentligvis vil det ikke ta altfor lang tid før jeg blir ansett for å være en av de lokale.» Daisy lo litt for høyt, plutselig usikker på om hun kom til å bli godtatt i det hele tatt.

I dette litt uheldige øyeblikket kom en mann i marineblå dress inn i rommet. Med sine godt over 180 cm., raget han over hennes 162, og han hevet et øyenbryn da han fikk med seg slutten på samtalen deres. Dette måtte være den nye jarlen antok hun, og rakte fram hånden.

«Daisy Swift. Den nye fastlegen. Hyggelig å hilse på deg.»

Den høye, alvorlige mannen stirret på den utstrakte hånden hennes i flere sekunder før han tok den i sin, nesten som om han var redd for at hun var smittefarlig. Det var vanskelig å ikke sammenligne de to Ryan-mennene når førsteinntrykket hennes var to utseendemessig veldig forskjellige personer. Nesten som motpoler. Sønnen hadde ikke farens smilende, rødkinnete ansikt, det som alltid hadde minnet henne om Julenissen. Junior lignet mer på Grinchen.

«Thomas Ryan. Doktor Thomas Ryan, senior partner.» Draget av overlegenhet og den avvisende tonen sørget for at Daisy ville ha skjønt at han var arvingen, selv om hun ikke ble fortalt det. Jarlen hadde aldri oppført seg som om han var bedre enn henne når de snakket sammen, men Daisy ville ikke blitt overrasket om Thomas hadde insistert på at alle skulle tiltale ham som «Sir», og beordre folk til å unngå direkte øyekontakt med ham.

Men hun skyldte familien hans mye, og minnet seg selv på at mannen fremdeles sørget over faren sin. Doktor Ryan senior hadde ikke vært noe annet enn vennlig mot henne, og hun holdt fast i det ørlille håpet om at Thomas ikke bare hadde arvet eiendommene til faren, men også noe av den varme personligheten hans.

«Det var veldig leit å høre om faren din.»

Thomas nikket kort og følelsesløst. «Kontoret ditt ligger ved siden av mitt. Jeg vil at du skal gjøre deg kjent med pasientlisten før den første timeavtalen din.» Han kastet et blikk på det dyre armbåndsuret sitt idet han snudde seg for å gå sin vei.

Daisy antok at han mente hun skulle følge etter ham, men han hadde ikke egentlig ønsket henne velkommen eller antydet at han visste noe som helst om ankomsten hennes. Det var et voldsomt nederlag å innse at det muntre avkommet til redningsmannen hennes, som hun hadde trodd hun skulle jobbe sammen med i den perfekte nye jobben, i realiteten var like avvisende som den stengte bommen inn til landsbyen. Alt ved ham ropte, Hold deg unna. Du er ikke ønsket her.

«Vi åpner jo ikke før om en time eller så, og jeg har nettopp ankommet. Nå har jeg fått passet mitt, så jeg kjører til hytten, hiver inn tingene mine, og kommer rett tilbake.» Hun fikk en klar følelse av at hun hadde tabbet seg ut før hun i det hele tatt hadde rukket å begynne i jobben.

Han stoppet og snudde seg så brått at hun nesten gikk rett inn i ham. «Sier du at du ikke har flyttet inn ennå? Alle med et snev av fornuft ville ha kommet hit minst en dag i forveien for å ordne med det praktiske. Ikke forsøke å ordne det like før arbeidstid den første dagen på jobben.»

«Nei, for det var jo ikke slik at jeg hadde en lang reise.» Tonen og kritikken hans fikk Daisy til å reise bust. Det vekket behovet for å forsvare seg som et pinnsvin med piggene ute for å drive vekk potensielle rovdyr. Hun kunne ha forklart ham årsaken til den forsinkede ankomsten, slik hun hadde gjort med Eunice, men ettersom han ikke hadde gitt henne muligheten til å forklare seg før han begynte å kjefte, følte hun at hun hadde en viss rett til å ta igjen. Dessuten hadde hun nådd fram i tide og var klar for jobben, så det burde ikke være så farlig. Han visste ikke at det ansvaret hun følte overfor pasientene, alltid kom først hos henne, men hun skulle sørge for at han fikk vite det. Sammen med det faktum at hun ikke lot seg kommandere av noen.

Doktor Ryan sjekket klokken igjen og sukket oppgitt. Alt som manglet nå var at han himlet med øynene, så ville hun føle seg omtrent en halvmeter høy.

«Jeg vet ikke hvordan du gjorde ting i den forrige jobben din, doktor Swift, men pasientene våre, innbyggerne i Little Morton, har visse standarder.» Måten han målte henne fra topp til tå på med blikket, ga inntrykk av at ingenting ved henne levde opp til forventningene. De hadde fått en dårlig start, og nå virket det som om han var innstilt på å kritisere hvert eneste aspekt ved ansettelsen hennes.

«Jeg er vant med å arbeide i en svært travel storbyklinikk, med timer som strakte seg langt over normalen og med folk fra alle samfunnslag, og jeg har aldri mottatt noen klage. Hvis Little Mortons høye standard innebærer å starte på jobb tidligere enn det kontrakten min tilsier, vil jeg ta det til etterretning for framtiden. Men hvis jeg skal rekke tilbake i god tid til å ta imot pasientene, vil det kanskje være tidsbesparende om jeg hadde et ekstra sett med hender til å hjelpe meg.» Daisy la armene i kryss og ventet på svar på den skamløse forespørselen sin. Det var et risikabelt trekk, men hun hadde måttet håndtere dominerende mannfolk hele livet, og hadde etter hvert skjønt at den beste måten å takle dem på var å stå på sitt. Holde seg rak i ryggen og ikke gi etter for krav. Det betydde riktignok ikke at hjertet hennes slo rolig mens hun ventet på svaret hans.

Med enda et dypt sukk begynte han å gå tilbake den veien de kom, og lot Eunice stå igjen bak dem med hakeslepp. Det var vanskelig å si om sjokket skyldtes Thomasʼ uhøflighet når hun hadde skrytt ham  opp i skyene, eller Daisys skarpe svar. Uansett lovet ikke sammenstøtet mellom personlighetene deres godt for det framtidige arbeidsmiljøet.

«Det kan sikkert være lurt av deg å la dressjakken og vesten ligge igjen her. Det ville være leit om du skitnet deg til før klinikken åpner. Hvordan i all verden ville du da ha tatt deg ut for de kresne pasientene dine?» brast det ut av Daisy.

Hun noterte seg tilfreds at han tok av seg både jakken og vesten. Forhåpentligvis hadde doktor Ryan mottatt beskjeden om at hun ikke ville la seg sjefe med som om hun var en annenrangs borger. Det var kanskje generøsiteten til faren hans som hadde hjulpet henne med å komme seg dit hun var i livet, men hun hadde fortjent retten til å bli behandlet som en jevnbyrdig på arbeidsplassen. Hvis Thomas fortsatte å glemme det, måtte hun ganske enkelt bare fortsette å minne ham på det.

*

Daisy Swift var alt Thomas hadde fryktet at hun skulle være – høylytt, ufordragelig og lite villig til å innrette seg. Landsbyen fortjente bedre av fastlegen sin. Det var faren som sto bak dette, men nå som han var borte, hadde ikke Thomas lenger noen han kunne snakke med om bekymringene sine.

I årenes løp hadde dusinvis av stipendmottakere mottatt farens hjelp til å forbedre utdanningen og karrieremulighetene sine. De fleste uttrykte takknemlighet ved å ringe eller gi en gave, eller sende en og annen oppdatering i et julekort. Daisy var den eneste som hadde blitt en tilsynelatende permanent del av farens liv. Det hadde fått Thomas til å stille spørsmål ved motivene hennes for å holde kontakten med en eldre mann hun aldri hadde møtt. Spesielt i det siste, siden hun hadde bestemt seg for å flytte til Little Morton for å være nærmere ham.

For at en ung, attraktiv kvinne skulle gi opp et liv i London og reise helt hit, måtte det ligge mer i interessen hennes enn de morsomme replikkene til faren hans. Gjaldt det penger? Trodde hun at det var noe å hente for henne i testamentet hans? Og ettersom faren hadde gått bort, var sønnen hans det nye målet hennes nå? Synd for henne hvis hun trodde han kunne tvinnes rundt lillefingeren når han fremdeles sørget over tapet av en far som var blitt tatt fra ham av den siste svikefulle kvinnen som krysset deres vei. Med tanke på det som hadde hendt, var det bare naturlig å være vaktsom overfor en ny fremmed i landsbyen.

«Dette må være en spøk», sa han idet de nærmet seg en liten lyseblå Volkswagen. Skulle han dømme etter eskene som var synlige gjennom bakruten, var den stappfull.

Daisy trakk på skuldrene. «Den får meg fra A til B. Jeg frakter vanligvis ikke usedvanlig høye passasjerer.»

Thomas vurderte å spasere til hytten, men den ekstra tiden det ville ta å komme seg dit, ville bare forkludre dagen hans ytterligere. Jo raskere de fullførte denne oppgaven, desto raskere ville de komme i gang med å jobbe.

«Det ser jeg.» Passasjersetet var dyttet så langt fram at han måtte dukke for å sette seg inn, og for å få lukket døren måtte han folde seg sammen så han fikk knærne nesten oppunder ørene. Det vesle fliret på doktor Swifts røde lepper idet de kjørte av sted, unngikk ham ikke.

«Bor du i nærheten?» spurte hun mens hun kjørte langt fortere enn han likte og rundet en sving uten engang å gire ned.

Thomas grep tak i dashbordet for å unngå at han havnet i fanget hennes. Det ville uten tvil ha moret henne stort, på ytterligere bekostning av verdigheten hans. Hastigheten de holdt på vei bort fra landsbyen, betydde i det minste at få rakk å se ham der han satt sammenkrøpet i den knøttlille bilen hennes.

Ettersom hun kjørte så fort og distansen de reiste var ganske kort, ankom de heldigvis hytten før knærne hans rakk å kile seg fast fullstendig.

«Hjem, kjære hjem.» Daisy var ute av kjøretøyet og på vei bort til den hvitkalkede bygningen med armene fulle av esker omtrent før Thomas rakk å frigjøre seg fra trekkspillposituren sin.

«Jeg bor ikke i selve landsbyen. Familieeiendommen ligger på toppen av den åskammen», sa han da han kom bort til henne. Han pekte opp mot det grå herskapshuset i stein som lå isolert fra resten av lokalsamfunnet. Thomas klarte ikke la være å tenke på at hvis det hadde fortsatt sånn, ville faren hans aldri ha blitt skadet. Nå var det hans eget fristed. Ingen andre kom inn, og bare han gikk ut derfra. Det var det eneste stedet på denne jord han hadde full kontroll over, og det ga ham ro i sinnet.

«Det er veldig imponerende og du ser ned på resten av landsbyen. Jeg forstår hvorfor du trives der.» Hun dyttet inngangsdøren opp med hoften, og Thomas fulgte etter med en stabel esker. Han bet ikke på kroken, for hun hadde helt rett, skjønt av en annen årsak enn hun trodde. Posisjonen hans på toppen av haugen ga ham ikke en følelse av å være bedre enn andre, men en følelse av trygghet. Distansen det skapte mellom ham og andre var en velkommen barriere. Gudene visste hva Daisy håpte å oppnå med vittighetene hun fortsatte å lire av seg, men Thomas lot seg ikke tirre. Han antok at dette livet var svært forskjellig fra det hun kjente til i byen. Forhåpentligvis ville hun enten bli vant til det, eller bestemme seg for at det ikke var noe for henne og dra sin vei. Thomas visste hvilket alternativ han foretrakk.

«Jeg tror dette kommer til å passe utmerket.» Etter at hun hadde satt  ned eskene, tok Daisy et skritt tilbake for å få et ordentlig overblikk over boligen.

«Det kan sikkert ikke sammenlignes med det du er vant til fra London.» Disse gamle husene hadde ikke mye plass, men Ryan-slekten hadde alltid gjort sitt beste for å vedlikeholde den autentiske atmosfæren i landsbyen. Alle husene var eid av familien hans, som nå kun besto av ham selv, og ingen av de fredede bygningene var til salgs; beboerne leide dem. Det var en måte å holde oversikt over hvem som bodde i området. Hvis de hadde tillatt at hyttene ble brukt som ferieboliger for turister, ville Little Morton ha mistet sjelen sin for lenge siden.

«Nei, men det er ikke en dårlig ting. Jeg har mer enn to rom, og som en bonus, ingen høylytte naboer på begge sider. For ikke å snakke om den nydelige naturhagen. Dette ville kostet en arm og et bein midt i London, og det ville ikke vært på langt nær så koselig.» Hun dumpet ned i den blomstrete sofaen, som fulgte med som en del av interiøret. Hun passet ikke inn i den rustikke hytteinnredningen, tenkte Thomas. Doktor Daisy Swift var en sofistikert, glamorøs kvinne som bare kunne føle seg hjemme i et bylandskap, det følte han seg sikker på.

De platinablonde krøllene, de gjennomborende blå øynene og den bleke huden var slående. Det formelle svarte skjørtet, den grå silkeblusen og stiletthælene ville aldri passe inn her, men det ville hun finne ut av selv når hun hadde tilbrakt et par ankelbrekkende dager på brosteinen.

«Hvis vi er ferdige, kunne vi kanskje kommet oss tilbake på jobb?»

«Det er bare et par småting til. Åh, og skoene mine.»

Sammen gikk de ut til bilen hvor hun begynte å lesse på ham flere esker. Selv holdt hun svarte plastikksekker i hver hånd og under armene, og han gjettet på at de inneholdt de nå skrukkete klærne hennes.

«Klarer du et par sko, tror du?» Før han rakk å protestere, hadde hun latt et par stroppsandaler i sølv dingle fra fingeren hans. Ydmykelsen ble komplett da hun hektet en håndveske på skulderen hans i tillegg.

Det lå litt av en jobb foran ham om han skulle få doktor Swift til å innordne seg.

*

«Hva gjør dere på fritiden her omkring? Når dere skal ha det moro?» Daisy holdt rundt den velfortjente tekoppen med begge hender mens hun støttet albuene mot skrivebordet til Thomas.

Dagens siste pasientbehandling var endelig overstått, og det var langt over den offisielle åpningstiden deres. Mange av pasientene hadde nok egentlig bare ønsket å få et glimt av den nye fastlegen sin, siden lidelsene deres virket heller ubetydelige. Hun ante ikke hva dommen var, men slik alle hadde glant på henne, hadde hun følt seg som en utstillingsdukke i et butikkvindu. Bare tiden ville vise om hun alltid kom til å bli sett på som en kuriositet, eller om hun etter hvert ville bli akseptert som mer enn bare en utenforstående. Hvis hun ville være en del av lokalsamfunnet, og det ville hun, måtte hun nok omfavne alt de hadde å tilby her.

Fram til nå var Eunice og Thomas de eneste hun hadde hatt samtaler  med. Og dessverre hadde det eneste vennlige ansiktet måttet skynde seg av sted for å passe barnebarna, og dermed var det bare den hardtarbeidende legen som kunne svare på spørsmålene hennes. Dersom tunge sukk og en motvilje mot å se opp fra dataskjermen, kunne anses som tegn på at han var villig til å akseptere selskapet hennes.

«Moro?» Til slutt kikket han opp på henne, og pannen rynket seg til en dyp nyve.

Det var Daisys tur til å sukke. Å mykne opp denne tørrpinnen kom til å bli tøffere enn forventet. «Ja. Du vet … det du driver med når du ikke er på jobb.»

«Ingenting spesielt, egentlig.»

Det overrasket henne ikke. Når han ikke var på kontoret, polerte han sannsynligvis familiesølvet eller telte millionene sine. «Hva gjør folk på disse kanter når de vil sosialisere?»

Han måtte tenke seg litt om. «Det er en pub og en kafé her. Og vi har noen festivaler i løpet av året hvor alle deltar.»

Nå begynte det å ligne noe. Daisy ville være godt fornøyd med å utforske naturen eller hygge seg med en kopp te i kafeen, men hun visste at hvis hun ville bli akseptert, måtte hun finne en måte å bli skikkelig integrert på.

Hun lurte på om festivalene lignet på dem hun hadde sett på TV. Hvor alle i landsbyen stilte opp for å støtte hverandre, og moret seg med ballkast og kysseboder. Thomas kunne tjene en formue hvis han tilbød de tilsynelatende myke leppene sine for et pund per smask.

Hun fniste innvendig mens hun så for seg et par av de eldre fruene hun hadde møtt denne formiddagen, som tømte lommebøkene for litt kvalitetstid med den ʼhenrivende doktor Ryanʼ.

«Nå snakker vi. Trenger jeg pass for å komme inn der også?» Det var en vits, men Thomas tok visst ikke spøken.

«Nei. Alle er velkomne til å delta.»

Selv du, var hun sikker på at han la til i sitt stille sinn.

«Neste uke er det Krabbefestivalen, hvis du vil være med på den.»

«Selvfølgelig. Hvordan kan jeg avslå en personlig invitasjon fra jarlen? Jeg vil svært gjerne delta på Little Mortons Krabbefestival med deg. Det vil være en ære.»

«Men det var ikke …»

«Takk for at du har gitt meg følelsen av å være velkommen, Thomas.» Daisy sendte ham sitt mest strålende smil, og lyktes med å få ham til å flytte ukomfortabelt på seg i stolen.

Han sukket lett, og så tilsynelatende ut til å akseptere det faktum at hun var kommet for å bli.

«Jeg er sikker på at du kommer til å bli en ressurs for klinikken», sa han sammenbitt.

Nå som hun hadde vist doktor Ryan at hun ikke var noen svekling, kunne det nye livet i Little Morton endelig begynne.

